Opuwo kry tydelike tuiste vir swanger vroue - Plaaslik - Republikein
Monday, March 11th, 02:21:38
Opuwo kry tydelike tuiste vir swanger vroue
23 February 2018 | Plaaslik
'n Nuwe tydelike tuiste vir swanger vroue op Opuwo is na die ontslape goewerneur van die Kunenestreek, me. Kazetjindire Angelika Muharukua, vernoem.
Dié tuiste maak voorsiening vir swanger vroue op afgeleë gebiede wat nie toegang tot gesondheidsentrums het nie. Die Kunene se goewerneur, mnr. Marius Sheya, het tydens die amptelike opening van die tuiste kommer oor negatiewe terugvoer uit die streek se ses kiesafdelings oor gesondheidspersoneel se houding teenoor pasiënte uitgespreek.
Die minister van gesondheid en maatskaplike dienste, dr. Bernard Haufiku, het by die geleentheid gesê sy ministerie se gebrek aan dienste spruit uit begrotingsbesnoeiings en bly 'n reusestruikelblok.
Volgens hom is die meerderheid van die regering se projekte wat gesondheidsgeriewe by Epupa en Sesfontein insluit, onvoltooid. Hy het voorts 'n beroep op gesondheidslui gedoen om hul houding teenoor pasiënte te verander en om passie vir hul professie en vir probleemoplossing te ontwikkel.
Haufiku het ook sy dank teenoor vennote soos die Wêreldgesondheidsorganisasie (WHO), die Europese Unie (EU), plaaslike raadslede en ander rolspelers uitgespreek vir hul voortgesette ondersteuning van die plaaslike gesondheidsektor.– Nampa